**Lillehammer Venstre – årsmøte 2. februar 2023**

Forslag til årsmøteuttalelse

**Samarbeid for bedre boligpolitikk**

Eldrebølgen slår inn over oss. Det blir flere som ønsker – og må – bo hjemme lenger. For å møte behovet blir det viktig å sørge for et mangfold av boformer – blant annet omsorgsboliger og bofellesskap – slik at det er mulig å ha en bolig tilpasset livssituasjon og funksjonsevne.

Lillehammer Venstre mener kommunen bør samarbeide med private for å tilfredsstille behovet for tilpassede boliger. Det meste av boligbyggingen de senere årene vært overlatt til private, uten krav til målgruppe for de nye boligene, utforming av leiligheter og størrelse m.v. De nærmeste årene vil Lillehammer kommune ha begrenset økonomisk handlingsrom til å bygge alle nye omsorgsboliger det er behov for.

Ved salg av kommunale tomter bør det stilles krav til målgruppe og utforming av boligene. Det må bygges boliger som kan huse både nyetablerere, barnefamilier og eldre som vil bo lenge hjemme. Dette krever et bedre samarbeid mellom det offentlig og private. Det kan gjøres ved å etablere borettslag med boliger for alle aldersgrupper, som leie til eie for nyetablerere, familieleiligheter og boliger tilpasset eldre - også demente.

Borettslagene bør etableres i nærheten av bydelssenter, eller med en dagligvarebutikk i nærheten. Tomta på gamle Ekrom skole kan være en tomt for å utvikle et sånt borettslag.

Det må legges stor vekt på det sosiale aspektet, ettersom vi vet sosiale relasjoner og gode naboer beriker og forlenger livet. Lillehammer Venstre mener en viktig oppgave for Lillehammer i neste kommunestyreperiode blir å legge til rette for gode bofellesskap for både unge og eldre innbyggere.